CELEX: 32014D0714
Language: et
Date: 2014-10-13 00:00:00
Title: 2014/714/EL: Komisjoni rakendusotsus, 13. oktoober 2014 , jätta Euroopa Liidu Teatajast välja Euroopa Parlamendi ja nõukogu määruse (EL) nr 1025/2012 alusel esitatud viide ühtlustatud standardile EN 1384:2012 „Ratsutamiskiivrid” (teatavaks tehtud numbri C(2014) 7236 all)

15.10.2014   
            
            
               ET
            
            
               Euroopa Liidu Teataja
            
            
               L 297/11
            
         KOMISJONI RAKENDUSOTSUS,
   13. oktoober 2014,
   jätta Euroopa Liidu Teatajast välja Euroopa Parlamendi ja nõukogu määruse (EL) nr 1025/2012 alusel esitatud viide ühtlustatud standardile EN 1384:2012 „Ratsutamiskiivrid”
   
      
         (teatavaks tehtud numbri C(2014) 7236 all)
      
   
   
      (2014/714/EL)
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 25. oktoobri 2012. aasta määrust (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ, (1) eriti selle artiklit 11,
   ning arvestades järgmist:
   
               (1)
            
            
               Kui riiklik standard, millega on üle võetud selline ühtlustatud standard, mille viide on avaldatud Euroopa Liidu Teatajas, hõlmab üht või mitut nõukogu direktiivi 89/686/EMÜ (2) II lisas sätestatud olulist tervisekaitse- või ohutusnõuet, eeldatakse, et selle standardi kohaselt ehitatud seade vastab asjaomastele olulistele tervisekaitse- ja ohutusnõuetele.
            
         
               (2)
            
            
               Vastavalt direktiivi 89/686/EMÜ artikli 6 lõikele 1 on komisjon esitanud ametliku vastuväite standardi EN 1384:1996 „Ratsutamiskiivrid” kohta, mis on ühtlustatud direktiivi 89/686/EMÜ alusel. Viide standardile avaldati esimest korda EÜTs C 180, 14.6.1997, selle muudatus A1 avaldati EÜTs C 190, 10.8.2002. Vahepeal on CEN avaldanud selle standardi uue versiooni EN 1384:2012 ja seda on nimetatud ELTs C 395, 20.12.2012; 30. aprillil 2013 kaotas kehtivuse eeldus vastavuse kohta asendatud standardile EN 1384:1996.
            
         
               (3)
            
            
               Uus versioon on nüüd ühtlustatud ja annab vastavuseelduse; standardit ei ole siiski oluliselt muudetud. Kuna standardi puudusi ei ole uues versioonis kõrvaldatud, uuendas komisjon ametlikku vastuväidet standardi EN 1384:2012 vastu.
            
         
               (4)
            
            
               Ametlik vastuväide põhineb standardi puudustel, mille kohaselt ei kata see piisavalt olulisi tervisekaitse- ja ohutusnõudeid, millele on osutatud artiklis 3 ja mis on sätestatud direktiivi 89/686/EMÜ II lisas, ja sellest tuleneb madalam ohutustase, võrrelduna muude kiivrite ohutusnormidega (näiteks Snelli standard või ratsutamiskiivrite standard PAS 015), eelkõige seoses löökide absorbeerimise, kaitsekestast läbitungimise ja kiivri stabiilsusega. Olles tutvunud standardiga EN 1384:2012 ja konsulteerinud ekspertidega, leiab komisjon, et on vaja parandada eelkõige järgmisi valdkondi:
               
                           —
                        
                        
                           löökide absorbeerimine: enamikus võrreldavates standardites kasutatakse rohkem kui üht löögiplaati ja kõrgemaid energiatasemeid;
                        
                     
                           —
                        
                        
                           kaitsekestast läbitungimine: raskuse kukutamise kõrgus on ainult pool sellest, mida nõutakse Snelli standardis;
                        
                     
                           —
                        
                        
                           külgmine stabiilsus: puuduvad nõuded külgede stabiilsuse kohta, s.o nõue toota kiivreid, mis on piisavalt tugevad, et pidada vastu tugevale küljelt mõjuvale jõule;
                        
                     
                           —
                        
                        
                           kaitstud piirkonnad: rohkem tähelepanu on vaja pöörata oimupiirkondadele ning kuuldavust ei tohiks takistada;
                        
                     
                           —
                        
                        
                           vaateväli: puuduvad sellised nõuded vaatevälja kohta, mis tagaksid hea nähtavuse ratsutamise ajal;
                        
                     
                           —
                        
                        
                           kiivri stabiilsus: võiks lisada sellise stabiilsuskatse nagu standardis PAS 015, tagamaks, et kiiver ratsutamise ajal peas paigalt ei nihku.
                        
                     
         
               (5)
            
            
               Võttes arvesse eespool nimetatud ohutusaspekte, mida tuleks parandada, ei paku standard EN 1384:2012 eeldust vastavuse kohta direktiivis 89/686/EMÜ sätestatud põhilistele tervishoiu- ja ohutusnõuetele. Sellest tulenevalt tuleks viide standardile EN 1384:2012 ELTst välja jätta.
            
         
               (6)
            
            
               Määrust (EL) nr 1025/2012 kohaldatakse alates 1. jaanuarist 2013. Kõnealuse määruse artikli 26 kohaselt jäetakse välja direktiivi 89/686/EMÜ artikli 6 lõige 1 ja viiteid väljajäetud sättele käsitatakse viidetena määruse artiklile 11.
            
         
               (7)
            
            
               Konsulteeriti Euroopa standardiorganisatsioonide, liidu toetust saavate Euroopa sidusrühmade organisatsioonide ja isikukaitsevahendite töörühmaga.
            
         
               (8)
            
            
               Käesolevas otsuses sätestatud meetmed on kooskõlas määruse (EL) nr 1025/2012 artikliga 22 moodustatud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   
      Euroopa Liidu Teatajast jäetakse välja viide standardile EN 1384:2012 „Ratsutamiskiivrid”.
   Artikkel 2
   Käesolev otsus on adresseeritud liikmesriikidele.
   
      Brüssel, 13. oktoober 2014
      
         
            Komisjoni nimel
         
         
            komisjoni liige
         
         Ferdinando NELLI FEROCI
      
   
   
      (1)  ELT L 316, 14.11.2012, lk 12.
   
      (2)  Nõukogu direktiiv 89/686/EMÜ, 21. detsember 1989, isikukaitsevahendeid käsitlevate liikmesriikide õigusaktide ühtlustamise kohta (EÜT L 399, 30.12.1989, lk 18).